หุ้นเอเชียเปิดบวก รับสหรัฐฯคลาย “ล็อกดาวน์”-“ทรัมป์” ลงนามกม.เยียวยา “โควิด”
หุ้นเอเชียเปิดบวก รับสหรัฐฯคลาย “ล็อกดาวน์”-“ทรัมป์” ลงนามกม.เยียวยา “โควิด”
27 เม.ย. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อวันศุกร์ (24 เม.ย.) เนื่องจากนักลงทุนขานรับรายงานข่าวที่ว่า บางรัฐของสหรัฐเตรียมที่จะผ่อนคลายมาตรการล็อกดาวน์แล้ว หลังจากสถานการณ์การแพร่ระบาดของไวรัสโควิด-19 ชะลอตัวลง นอกจากนี้ ตลาดยังได้แรงหนุนจากการที่ประธานาธิบดีโดนัลด์ ทรัมป์ลงนามในร่างกฎหมายมาตรการเยียวยาธุรกิจขนาดเล็กและโรงพยาบาลที่ได้รับผลกระทบจากการแพร่ระบาดของไวรัสโควิด-19 วงเงิน 4.84 แสนล้านดอลลาร์
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,410.84 จุด เพิ่มขึ้น 148.84 จุด, +0.77%
ดัชนี SSE Composite ตลาดหุ้นจีนเปิดวันนี้ที่ 2,812.24 จุด เพิ่มขึ้น 3.71 จุด, +0.13%
ดัชนี HSI ตลาดหุ้นฮ่องกงเปิดวันนี้ที่ 24,030.66 จุด เพิ่มขึ้น 199.33 จุด, +0.84%
ดัชนี TAIEX ตลาดหุ้นไต้หวันเปิดวันนี้ที่ 10,407.49 จุด เพิ่มขึ้น 60.13 จุด, +0.58%
ดัชนี KOSPI ตลาดหุ้นเกาหลีใต้เปิดวันนี้ที่ 1,897.06 จุด เพิ่มขึ้น 8.05 จุด, +0.43%
ดัชนี FTSE STI ตลาดหุ้นสิงคโปร์เปิดวันนี้ที่ 2,525.60 จุด เพิ่มขึ้น 7.44 จุด, +0.30%
ดัชนี FBMKLCI ตลาดหุ้นมาเลเซียเปิดวันนี้ที่ 1,371.60 จุด เพิ่มขึ้น 1.75 จุด, +0.13%
ทั้งนี้ มีรายงานว่ารัฐจอร์เจียของสหรัฐเป็นรัฐแรกที่ผลักดันแผนผ่อนคลายมาตรการล็อกดาวน์ โดยอนุญาตให้ธุรกิจขนาดเล็กเปิดทำการในวันศุกร์ (24 เม.ย.) แม้ไม่ได้รับความเห็นชอบจากประธานาธิบดีโดนัลด์ ทรัมป์ และผู้เชี่ยวชาญด้านสุขภาพก็ตาม
ขณะเดียวกัน ตลาดยังขานรับข่าวปธน.ทรัมป์ลงนามบังคับใช้กฎหมายมาตรการเยียวยาธุรกิจขนาดเล็กและโรงพยาบาลที่ได้รับผลกระทบจากการแพร่ระบาดของไวรัสโควิด-19 วงเงิน 4.84 แสนล้านดอลลาร์ หลังจากที่วุฒิสภาและสภาผู้แทนราษฎรสหรัฐอนุมัติร่างกฏหมายดังกล่าวก่อนหน้านี้
นอกจากนี้ นักลงทุนยังจับตาการประชุมของธนาคารกลางญี่ปุ่น (BOJ) ในวันนี้ ขณะที่สำนักข่าวเกียวโดรายงานโดยอ้างแหล่งข่าวว่า BOJ กำลังพิจารณามาตรการซื้อพันธบัตรรัฐบาลแบบไม่จำกัดวงเงิน เพื่อเพิ่มสภาพคล่องในตลาดการเงิน หลังจากตลาดได้รับผลกระทบจากการที่ไวรัสโควิด-19 แพร่ระบาดทั่วโลก